賈佩蘭歌
作者：文同
朝代：宋

paragraphs: 綠髪憶新梳，君前侍玉壺。
相隨五色鳳，飛止帝宮梧。
鳳時入紫烟，一舉萬羽趨。
乘風恣敖盪，衆首傾雲衢。
帝既天上行，留鳳不與俱。
鎩翮下永巷，髡𩮜編鉗徒。
赭衣舂且歌，北望鸑鷟呼。
凜凜赤喙鴆，一杯死其鶵。
鳳亦飲瘖藥，鞠域支體殊。
娥姁豈不仁，幸此全賤軀。
歸來南山下，秋風裂羅襦。
寒床覆龍具，霜雪侵肌膚。
忽自感時節，臨風只長吁。
徒懷掖庭事，飲泣對民夫。